Saeima ir pieņēmusi un Valsts

prezidents izsludina šādu likumu:

Likumprojekts

**Ūdenssaimniecības pakalpojumu likums**

**I nodaļa. Vispārīgie noteikumi**

**1.pants. Likumā lietotie termini**

Likumā ir lietoti šādi termini:

1) blakus lietotājs – persona, kura izmanto pakalpojumu lietotāja īpašumā vai valdījumā esošo ūdensapgādes un kanalizācijas sistēmu ūdens saņemšanai un notekūdeņu novadīšanai;

2) centralizētā kanalizācijas sistēma – pakalpojumu sniedzēja īpašumā, valdījumā vai lietošanā esošs ārējo kanalizācijas tīklu un būvju kopums, kas nodrošina notekūdeņu savākšanu no pakalpojumu lietotājiem, to attīrīšanu un novadīšanu virszemes ūdens objektos;

3) centralizētā ūdensapgādes sistēma – pakalpojumu sniedzēja īpašumā, valdījumā vai lietošanā esošs ārējo ūdensvada tīklu un būvju kopums, kas nodrošina ūdens ieguvi, sagatavošanu un piegādi pakalpojumu lietotājiem;

4) cauruļvada ievads vai izvads – pakalpojumu lietotāja īpašumā, lietošanā vai valdījumā esošā ūdenssaimniecības sistēmas daļa, kas nodrošina pakalpojumu lietotāja īpašumu ar ūdensapgādi no centralizētās ūdensapgādes sistēmas vai notekūdeņu novadīšanu uz centralizēto kanalizācijas sistēmu;

5) decentralizētie kanalizācijas pakalpojumi – komunālo notekūdeņu no atsevišķām decentralizētām kanalizācijas sistēmām vai notekūdeņu krājtvertnēm savākšana, transportēšana un novadīšana uz notekūdeņu attīrīšanas iekārtām vai centralizētajā kanalizācijas sistēmā;

6) komercuzskaites mēraparāta mezgls – pakalpojumu lietotāja ūdenssaimniecības sistēmas daļa, kas izbūvēta uz cauruļvada ievada vai izvada, lai veiktu ūdenssaimniecības pakalpojumu uzskaiti;

7) komercuzskaites mēraparāts – pakalpojumu sniedzēja īpašumā esošs ūdens daudzuma vai notekūdeņu daudzuma skaitītājs, kas ir uzstādīts komercuzskaites mēraparāta mezglā un tiek izmantots norēķinu veikšanai par ūdenssaimniecības pakalpojumu;

8) ūdenssaimniecības pakalpojumu sniedzējs (turpmāk – pakalpojumu sniedzējs) – komersants, pašvaldība vai tās iestāde, kas sniedz ūdenssaimniecības pakalpojumus pakalpojumu sniegšanas teritorijā;

9) piederības robeža – robeža starp pakalpojumu sniedzēja īpašumā, lietošanā vai valdījumā esošajām centralizētajām ūdensapgādes un kanalizācijas sistēmām un pakalpojumu lietotāja īpašumā vai valdījumā esošajām ūdensapgādes un kanalizācijas sistēmām;

10) sabiedriskie ūdenssaimniecības pakalpojumi – komersanta sniegti pakalpojumi ūdens ieguvē, uzkrāšanā un sagatavošanā lietošanai līdz padevei centralizētajā ūdensvada tīklā, ūdens piegādē no padeves vietas centralizētajā ūdensvada tīklā līdz piederības robežai, notekūdeņu savākšanā centralizētajās kanalizācijas sistēmās no piederības robežas un novadīšanā līdz notekūdeņu attīrīšanas iekārtām, notekūdeņu attīrīšanā un novadīšanā virszemes ūdens objektos, izņemot notekūdeņu savākšanu lietus kanalizācijas sistēmās;

11) ūdenssaimniecības pakalpojumi – sabiedriskie ūdenssaimniecības pakalpojumi šā likuma izpratnē, pakalpojumi ūdensapgādes un kanalizācijas jomā, kurus nodrošina pašvaldība, tās iestāde vai komersants, decentralizētie kanalizācijas pakalpojumi, kā arī pašvaldības organizētie pakalpojumi gruntsūdens līmeņa pazemināšanai, lietus un palu ūdeņu savākšanai, kā arī novadīšanai, tai skaitā, centralizētās kanalizācijas sistēmās;

12) ūdenssaimniecības pakalpojumu lietotājs (turpmāk –pakalpojumu lietotājs) – nekustamā īpašuma īpašnieks vai tiesiskais valdītājs, kura īpašumā vai valdījumā esošajam nekustamajam īpašumam (nedzīvojamai telpai, dzīvojamai mājai un citai būvei vai zemesgabalam) tiek sniegti ūdenssaimniecības pakalpojumi;

13) ūdens zudumi – pakalpojumu sniedzēja iegūtā vai ūdensvada tīklā padotā un pakalpojumu lietotājiem piegādātā ūdens daudzumu starpība, kurā ietilpst zudumi, kas saistīti ar avāriju likvidāciju un tīklu apkalpošanu, mērīšanas kļūdas, kas rodas no iegūtā un pakalpojumu lietotājiem piegādātā ūdens daudzumu atšķirības, zudumi, kas saistīti ar neprecīzi uzskaitītu lietotājiem piegādātā ūdens daudzumu, neskaitot ūdens patēriņu tehnoloģiskām vajadzībām.

**2.pants. Likuma mērķis**

Likuma mērķis ir veicināt ekonomisku centralizēto ūdensapgādes un kanalizācijas sistēmu lietošanu. Likums nosaka prasības un kārtību ūdenssaimniecības pakalpojumu nodrošināšanai, sniegšanai un lietošanai starp pakalpojumu sniedzēju un pakalpojumu lietotāju vai starp pakalpojumu lietotāju un blakus lietotāju, to tiesības un pienākumus.

**3.pants. Likuma darbības joma**

(1) Šis likums nosaka ūdenssaimniecības pakalpojumu regulēšanas vispārīgo kārtību.

(2) Dzīvojamo māju ūdensapgādes un kanalizācijas pakalpojumu sadali ēku iekšienē vai citās pakalpojumu lietotāja teritorijās, kā arī ar to saistīto sistēmu apsaimniekošanu organizē un nodrošina dzīvojamās mājas īpašnieks, tiesiskais valdītājs vai pārvaldnieks atbilstoši normatīvo aktu par dzīvojamo māju pārvaldīšanu prasībām vai pakalpojumu lietotājs atbilstoši noslēgtajam līgumam ar blakus lietotāju.

**II nodaļa**

**Ūdenssaimniecības pakalpojumu sniegšanas nodrošināšana**

**4.pants. Komersanta sniegtie ūdenssaimniecības pakalpojumi**

(1) Ja sabiedriskos ūdenssaimniecības pakalpojumus nodrošina atbilstoši normatīvajiem aktiem par publisko iepirkumu izvēlētais komersants, pašvaldība slēdz līgumu ar komersantu, kurā nosaka:

1) sabiedrisko ūdenssaimniecības pakalpojumu sniegšanas pienākumu atbilstoši Komercdarbības atbalsta kontroles likumam;

2) prasības nepieciešamā tehniskā aprīkojuma uzturēšanai un atjaunošanai, lai nodrošinātu pakalpojumu izpildi saskaņā ar konkrētajam pakalpojumam izvirzītajām prasībām;

3) norēķinu kārtību par izdevumiem, kuri komersantam ir radušies saistībā ar ūdens nodrošināšanu brīvkrānos, strūklakās, ugunsdzēsības hidrantos, gruntsūdens līmeņa pazemināšanu, lietus un palu ūdeņu savākšanu un to novadīšanu centralizētās kanalizācijas sistēmās, kā arī citiem pašvaldības dotajiem uzdevumiem.

(2) Ja komersants nodrošina decentralizētos kanalizācijas pakalpojumus, pašvaldība slēdz līgumu ar komersantu par šādu pakalpojumu sniegšanu, kurā nosaka komersanta sniegtos pakalpojumus, nosacījumus pakalpojumu sniegšanai un sniegto pakalpojumu apjoma uzskaites kārtību.

(3) Sabiedriskos ūdenssaimniecības pakalpojumus un decentralizētos kanalizācijas pakalpojumus tiesīgs sniegt tāds komersants, kurš ir reģistrējies Valsts vides dienestā izveidotā pakalpojumu sniedzēju reģistrā (turpmāk – Reģistrs).

**5.pants. Pašvaldības sniegtie ūdenssaimniecības pakalpojumi**

Ja ūdenssaimniecības pakalpojumus nodrošina pašvaldība, tās iestāde vai atbilstoši normatīvajiem aktiem par publisko iepirkumu izvēlēts komersants (turpmāk – pašvaldības sniegtie ūdenssaimniecības pakalpojumi), pašvaldība par pakalpojumu sniegšanu pieņem pārvaldes lēmumu, kurā nosaka:

1) sniedzamos pakalpojumus;

2) pakalpojumu sniegšanas teritoriju;

3) pakalpojumu maksu.

**III nodaļa**

**Valsts un pašvaldības kompetence**

**6.pants. Sabiedrisko pakalpojumu regulēšanas komisijas kompetence**

Sabiedrisko pakalpojumu regulēšanas komisija (turpmāk – Regulators) sabiedrisko ūdenssaimniecības pakalpojumu regulēšanā:

1) uzrauga šā likuma un likuma „Par sabiedrisko pakalpojumu regulatoriem” prasību ievērošanu sabiedrisko ūdenssaimniecības pakalpojumu sniegšanā visos ūdenssaimniecības pakalpojumu veidos, kas ir noteikti normatīvajā aktā par regulējamiem sabiedrisko pakalpojumu veidiem, ja komersanta sniegto ūdenssaimniecības pakalpojumu apjoms vismaz vienā veidā pārsniedz 100 000 m3 gadā;

2) nosaka un ievieto publiski pieejamā tīmekļa vietnē, ka arī publicē oficiālajā izdevumā „Latvijas Vēstnesis” informāciju par kārtību, kādā sabiedrisko ūdenssaimniecības pakalpojumu sniedzējs, uz kuru attiecas šā panta pirmā punkta nosacījumi, nosūta Regulatoram reģistrācijas paziņojumu vai paziņojumu par darbības izbeigšanu, kā arī paziņojumā ietveramo informāciju;

3) Regulators nosaka tarifus komersanta, kas atbilst šā panta pirmajam punktam, sniegtajiem sabiedriskajiem ūdenssaimniecības pakalpojumiem, tajā skaitā, citam pakalpojumu sniedzējam sniegtajiem sabiedriskajiem ūdenssaimniecības pakalpojumiem. Regulators nosaka tarifu aprēķināšanas metodiku, saskaņā ar kuru tiek aprēķināti tarifi.

**7.pants. Vietējās pašvaldības kompetence**

(1) Vietējā pašvaldība uzrauga šā likuma prasību ievērošanu sabiedrisko pakalpojumu sniegšanā visos ūdenssaimniecības pakalpojumu veidos, kas ir noteikti normatīvajā aktā par regulējamiem sabiedrisko pakalpojumu veidiem, un, ja komersanta sniegto ūdenssaimniecības pakalpojumu apjoms ikvienā veidā nepārsniedz 100 000 m3 gadā, nosaka maksu par sniegtajiem ūdenssaimniecības pakalpojumiem. Nosakot maksu, vietējā pašvaldība piemēro likumā „Par sabiedrisko pakalpojumu regulatoriem” noteiktos sabiedrisko pakalpojumu regulēšanas pamatprincipus.

(2) Vietējā pašvaldība organizē ūdenssaimniecības pakalpojumu sniegšanu savā administratīvajā teritorijā, ņemot vērā šā likuma, likuma „Par sabiedrisko pakalpojumu regulatoriem” un Ūdens apsaimniekošanas likuma prasības, kā arī normatīvo aktu par dzeramā ūdens obligātām nekaitīguma un kvalitātes prasībām, piesārņojošo vielu emisiju ūdenī un riska ūdensobjektiem prasības.

(3) Pašvaldības lēmumā par jaunas teritorijas apbūvi ietver prasību par centralizētās ūdensapgādes un kanalizācijas sistēmas ierīkošanu vai neierīkošanu attiecīgajā teritorijā.

(4) Pamatojoties uz apstiprināto pašvaldības budžetu kārtējam gadam, vietējā pašvaldība var pieņemt lēmumu par finansējuma piešķiršanu objektu pieslēgumu izbūvei no pašvaldības budžeta.

(5) Vietējā pašvaldība izdod saistošos noteikumus, kuros nosaka prasības ūdenssaimniecības pakalpojumu sniegšanai un lietošanai pašvaldības administratīvajā teritorijā atbilstoši šā likuma prasībām, kā arī administratīvo atbildību par šo prasību pārkāpšanu, tai skaitā obligāti nosakot:

1) nosacījumus, kādā veidā pakalpojumu lietotāja nekustamā īpašuma objekts pieslēdzams pie centralizētās ūdensapgādes un kanalizācijas sistēmas, ievērojot principu, ka blakus lietotāji ir pieļaujami tikai tādā gadījumā, ja konkrētajā vietā nav nodrošinātas tehniskās iespējas izmantot pakalpojumu sniedzēja īpašumā esošās centralizētās ūdensapgādes un kanalizācijas sistēmas;

2) pakalpojumu līguma nosacījumus, tā slēgšanas un izbeigšanas nosacījumus;

3) maksimālo pieļaujamo piesārņojošo vielu koncentrāciju pakalpojumu lietotāja notekūdeņos un papildus maksas noteikšanas kārtību šo koncentrāciju pārsniegšanas gadījumā;

4) kārtību, kādā tiek izmantoti brīvkrāni pašvaldības administratīvajā teritorijā;

5) decentralizēto kanalizācijas pakalpojumu sniegšanas, uzskaites un lietošanas kārtību, kā arī norēķinu kārtību par decentralizētajiem kanalizācijas pakalpojumiem;

6) kārtību komercuzskaites mēraparāta mezgla izbūvei;

7) maksu par pašvaldības sniegtajiem ūdenssaimniecības pakalpojumiem, ievērojot normatīvo aktu par norēķinu kārtību starp pašvaldību un pakalpojumu sniedzēju prasības;

8) centralizētajā kanalizācijas sistēmā nodotā lietus notekūdeņu apjoma aprēķina kārtību, ievērojot normatīvajos aktos par būvnormatīviem kanalizācijas jomā noteikto.

**8.pants. Ministru kabineta kompetence**

(1) Ministru kabinets nosaka ūdenssaimniecības pakalpojumu sniegšanas un lietošanas kārtību, tai skaitā gadījumus, kādos pakalpojumu sniedzējs var pārtraukt ūdenssaimniecības pakalpojumu sniegšanu atsevišķiem pakalpojumu lietotājiem.

(2) Ministru kabinets nosaka kārtību, kādā pakalpojumu lietotāji norēķinās par saņemtajiem pakalpojumiem pēc kopējo ūdens patēriņu uzskaitošā komercuzskaites mēraparāta rādījumiem, kā arī kompensācijas aprēķināšanas kārtību par sabiedrisko ūdenssaimniecības pakalpojumu lietošanas pārkāpumiem.

(3) Ministru kabinets nosaka kompensāciju aprēķināšanas un izmaksāšanas kārtību par nekustamā īpašuma lietošanas tiesību aprobežošanu sakarā ar pakalpojumu sniedzēja objektu atrašanos tajos.

(4) Ministru kabinets nosaka norēķinu kārtību starp pakalpojumu sniedzēju un pakalpojumu lietotāju par ūdenssaimniecības pakalpojumiem šā likuma 5.panta minētajos gadījumos.

(5) Ministru kabinets nosaka kārtību, kādā par privāto investoru līdzekļiem izbūvētu ūdensapgādes vai kanalizācijas sistēmu, kas nepieciešama sabiedrisko ūdenssaimniecības pakalpojumu sniegšanai, pārņem komersanta vai pašvaldības īpašumā.

**9.pants. Vides aizsardzības un reģionālās attīstības ministrijas kompetence**

(1) Vides aizsardzības un reģionālās attīstības ministrija izstrādā ieteikumus pašvaldības saistošo noteikumu izstrādei par kārtību ūdenssaimniecības pakalpojumu sniegšanai pašvaldības administratīvajā teritorijā.

(2) Valsts vides dienests izveido šā likuma 4.panta trešajā daļā minēto Reģistru un nodrošina tā publisku pieejamību.

**IV nodaļa**

**Ūdenssaimniecības pakalpojumu sniegšana**

**10.pants. Pakalpojumu sniegšanas vispārīgie noteikumi**

(1) Ūdenssaimniecības pakalpojumus lietotājam sniedz saskaņā ar pakalpojumu līgumā noteiktiem nosacījumiem, kuri apstiprināti ar pašvaldības izdotajiem saistošajiem noteikumiem. Pakalpojumu līgumu slēdz pakalpojumu sniedzējs un pakalpojumu lietotājs vai pakalpojumu lietotāji, kurus pārstāv pilnvarotā persona. Ūdenssaimniecības pakalpojumu sniegšana un lietošana bez pakalpojumu līguma noslēgšanas ir aizliegta.

(2) Ja ūdenssaimniecības pakalpojumu lietotāji ir daudzdzīvokļu dzīvojamās mājas īpašnieki, norēķini par sniegtajiem ūdenssaimniecības pakalpojumiem notiek Ministru kabineta noteiktajā kārtībā, izmantojot speciālu šim mērķim atvērtu kontu, kurā ieskaitītos naudas līdzekļus kā trešās personas mantu ir tiesības izmantot tikai norēķiniem ar pakalpojumu sniedzēju.

(3) Ja reorganizācijas rezultātā mainās komersanta juridiskais statuss, pakalpojumu sniegšanai noteiktās saistības saglabājas līdz pakalpojumu līgumā noteiktam termiņam.

(4) Sabiedrisko ūdenssaimniecības pakalpojumu sniedzējs atbild par ūdenssaimniecības sistēmu un tās tehnisko stāvokli līdz piederības robežai. Ja sabiedrisko pakalpojumu sniedzējs un pakalpojumu lietotājs ir vienojušies par citādu atbildības dalījumu, tad ar to saistītie pakalpojumi uzskatāmi par sabiedrisko ūdenssaimniecības pakalpojumu.

(5) Bezīpašnieka ūdensapgādes un kanalizācijas tīkli, kuri ir nepieciešami pašvaldībai tās teritorijā dzīvojošo fizisko personu un atrodošos juridisko personu nodrošināšanai ar ūdensapgādes un kanalizācijas pakalpojumiem un atbilstoši Civillikuma 416. un 417. pantam ir piekritīgi valstij, kļūst par attiecīgās pašvaldības īpašumu, ja šīs pašvaldības dome par to pieņem lēmumu.

**11.pants. Pakalpojumu sniedzēja pienākumi un tiesības**

(1) Pakalpojumu sniedzējam ir šādi pienākumi:

1) nodrošināt centralizētās ūdensapgādes un centralizētās kanalizācijas sistēmas ekspluatāciju un uzturēšanu līdz piederības robežai ar mērķi sniegt pakalpojumu lietotājiem nepārtrauktus ūdenssaimniecības pakalpojumus;

2) nodrošināt ūdens ieguvi, sagatavošanu un piegādi atbilstoši normatīvo aktu par dzeramā ūdens obligātajām nekaitīguma prasībām;

3) nodrošināt notekūdeņu savākšanu un novadīšanu līdz notekūdeņu attīrīšanas iekārtām un notekūdeņu attīrīšanu atbilstoši normatīvo aktu par piesārņojošo vielu emisiju ūdenī prasībām;

4) izmantot un sekmēt efektīvu, ekonomisku un drošu tehnoloģiju un darba paņēmienu ieviešanu pakalpojumu kvalitātes nodrošināšanai un uzlabošanai;

5) veikt sniegto pakalpojumu uzskaiti un aprēķināt samaksu pakalpojumu lietotājam par ūdensapgādes un notekūdeņu savākšanas un attīrīšanas pakalpojumiem atbilstoši komercuzskaites mēraparāta rādījumiem un Regulatora noteiktajam tarifam vai pašvaldības noteiktajai maksai;

6) nodrošināt Eiropas Savienības fondu, valsts budžeta vai pašvaldības finansētā ūdenssaimniecības projektā plānoto pieslēgumu centralizētajai kanalizācijas sistēmai vai centralizētajai ūdensapgādes sistēmai izveidi atbilstoši projektā paredzētajam pieslēgumu nodrošinājuma plānam ne vēlāk kā trīs gadu laikā pēc centralizēto ūdensapgādes vai kanalizācijas sistēmu nodošanas ekspluatācijā.

(2) Pakalpojumu sniedzējam ir šādas tiesības:

1) jebkurā diennakts laikā brīvi piekļūt pakalpojumu sniegšanas teritorijā esošajām centralizētās ūdensapgādes un centralizētās kanalizācijas sistēmām, kas atrodas citu juridisko vai fizisko personu nekustamā īpašuma objektā, šo sistēmu avāriju likvidēšanai un, iepriekš tos brīdinot, šo tīklu tehniskajai apkalpošanai un remontam;

2) bez iepriekšēja brīdinājuma uz laiku samazināt vai pārtrauktūdens piegādi un notekūdeņu novadīšanu atsevišķiem pakalpojumu lietotājiem gadījumā, ja ir pārtraukta elektroenerģijas piegāde ūdenssaimniecības būvēm vai no centralizētās ūdensapgādes sistēmas ir palielināta ūdens piegāde ugunsgrēka vietai, kā arī dabas katastrofu vai avāriju laikā;

3) atļaut atsevišķu ēku, ēku grupu vai būvju cauruļvada ievadu un izvadu pievienot pakalpojumu lietotāja esošiem tīkliem aiz komercuzskaites mezgla, tai skaitā, šķērsojot cita īpašnieka nekustamā īpašuma objektu, ja pievienošanās rakstiski saskaņota ar pakalpojumu lietotāju un zemes īpašnieku un nepasliktina pakalpojumu sniegšanu citiem pakalpojumu lietotājiem, kā arī ir sastādīts tīklu apkalpošanas robežu akts;

4) par saviem vai investora līdzekļiem izbūvēt cauruļvada ievadu vai izvadu, lai pievienotu objekta iekšējo ūdensvada un kanalizācijas tīklu attiecīgi centralizētajai ūdensvada vai kanalizācijas sistēmai, noslēdzot par to līgumu ar pakalpojumu lietotāju. Izbūvēto cauruļvada ievadu vai izvadu pakalpojumu lietotājs izpērk no pakalpojumu sniedzēja, paredzot līgumā termiņu, kurā notiek izpirkums, maksājumu periodu un veicamos perioda maksājumus;

5) pieprasīt, lai pakalpojumu lietotājs samaksā pakalpojumu sniedzējam pašvaldības noteikto kompensāciju, ja pakalpojumu sniedzējs konstatē, ka pakalpojumu lietotājs ir pārkāpis normatīvo aktu par ūdenssaimniecības pakalpojumu sniegšanu un lietošanu prasības vai līgumu par ūdenssaimniecības pakalpojumu sniegšanu, bet pakalpojumu sniedzējs savā apkalpošanas zonā ir nodrošinājis attiecīgo ūdenssaimniecības pakalpojumu;

6) ja pakalpojumu lietotāja un blakus lietotāja īpašumam piegulošās teritorijās nav centralizētu ūdensapgādes vai kanalizācijas tīklu, izbūvēt šos tīklus saskaņā ar līguma nosacījumiem daļēji vai pilnībā par pakalpojumu lietotāja un blakus lietotāja līdzekļiem;

7) aprēķināt un piedzīt no pārkāpēja pašvaldības noteikto kompensāciju par patvaļīgu pieslēgšanos centralizētajai ūdensapgādes vai centralizētajai kanalizācijas sistēmai.

**12.pants. Pakalpojumu lietotāja pienākumi un tiesības**

(1) Pakalpojumu lietotāja pienākumi ir šādi:

1) nodrošināt ūdens un notekūdeņu uzskaiti, komercuzskaites mezgla izbūvi ūdens patēriņa komercuzskaites mēraparāta uzstādīšanai vai nomaiņai atbilstoši pakalpojumu sniedzēja izdotajiem tehniskajiem noteikumiem vai līguma nosacījumiem starp pakalpojumu sniedzēju un pakalpojumu lietotāju;

2) nodrošināt netraucētu pieeju ūdens patēriņa un notekūdeņu komercuzskaites mezglam tehniski nepieciešamo darbību ar komercuzskaites mēraparātu veikšanai, kā arī aizsargāt komercuzskaites mezglu un komercuzskaites mēraparātu no bojājumiem;

3) pastāvīgi glabāt visu savā teritorijā izbūvēto un savā īpašumā esošo ūdensvada un kanalizācijas sistēmu tehnisko dokumentāciju;

4) uzraudzīt līdz piederības robežai esošo ūdensapgādes un kanalizācijas tīklu, būvju un ar tiem saistītā aprīkojuma tehnisko stāvokli un nekavējoties likvidēt jebkuru bojājumu par saviem līdzekļiem, ja pakalpojumu līgumā nav noteikts savādāk;

5) bez saskaņošanas ar pakalpojumu sniedzēju neveikt tādas darbības, kas apgrūtina ūdensapgādes un kanalizācijas pakalpojumu saņemšanu citam pakalpojumu lietotājam vai blakus lietotājam;

6) norēķināties ar pakalpojumu sniedzēju par tā sniegtajiem pakalpojumiem, tai skaitā par lietus notekūdeņu novadīšanu centralizētā kanalizācijas sistēmā Ministru kabineta noteiktajā un līgumā paredzētajā kārtībā, pamatojoties uz komercuzskaites mēraparāta rādījumiem un Regulatora noteiktajiem tarifiem vai pašvaldības noteiktajām maksām, vai atbilstoši pašvaldības noteiktajai aprēķina kārtībai, ja pakalpojumu lietotājs nenorēķinās pēc komercuzskaites mēraparāta rādījumiem;

7) ievērot ūdensapgādes un kanalizācijas sistēmu pakalpojumu līgumā noteiktās lietošanas un aizsardzības prasības, kā arī notekūdeņu novadīšanas nosacījumus centralizētajā kanalizācijas sistēmā;

8) noslēgt rakstveida vienošanos ar blakus lietotāju par savā īpašuma vai valdījumā esošo ūdensapgādes un kanalizācijas sistēmas izmantošanu, nosakot pakalpojumu cenu blakus lietotājam ar uzcenojumu ne vairāk par 10% no Regulatora noteiktā tarifa vai pašvaldības noteiktās maksas.

(2) Pakalpojumu lietotājam ir šādas tiesības:

1) saņemt un lietot ūdenssaimniecības pakalpojumus saskaņā ar šā likuma prasībām;

2) ja pakalpojumu lietotāja un blakus lietotāja īpašumam piegulošās teritorijās nav centralizētu ūdensapgādes vai kanalizācijas tīklu, atbilstoši pakalpojumu sniedzēja izdotajiem tehniskajiem noteikumiem un ja šādu iespēju paredz pašvaldības izdotie saistošie noteikumi:

a) nodrošināt šo tīklu izbūvi, nododot tos pakalpojumu sniedzēja īpašumā Ministru kabineta noteiktajā kārtībā un saskaņā ar tehnisko noteikumu un noslēgtā līguma nosacījumiem;

b) finansēt šo tīklu izbūvi, vienojoties par tīklu izbūvi ar pakalpojumu sniedzēju.

**V nodaļa**

**Nekustamā īpašuma objekta lietošanas tiesību aprobežojumi**

**13.pants. Lietošanas tiesību aprobežojumu saskaņošana ar zemes īpašnieku**

(1) Centralizēto ūdensapgādes un kanalizācijas sistēmu ierīkošanai pakalpojumu sniedzējam ir tiesības atsavināt vai iznomāt sev par labu zemes vienību par samaksu tās īpašniekam (turpmāk – zemes īpašnieks) Ministru kabineta noteiktajā kārtībā.

(2) Pakalpojumu sniedzējam ir pienākums saskaņot ar nekustamā īpašuma objekta īpašnieku centralizētās ūdensapgādes un kanalizācijas sistēmas ierīkošanas nosacījumus un brīdināt minēto īpašnieku par ūdenssaimniecības objekta ierīkošanu vai esošā objekta paplašināšanu vismaz 30 dienas pirms darbu uzsākšanas.

(3) Ja zemesgabalu šķērso pakalpojumu sniedzēja īpašumā esošie ūdensvada un kanalizācijas tīkli, tiek nodibināti īpašuma lietošanas ierobežojumi (servitūti) par labu pakalpojumu sniedzējam. Zemes īpašniekam jānodrošina pakalpojumu sniedzējam brīva un netraucēta pieeja augstāk minētājiem tīkliem, to apsekošanai, avāriju novēršanai vai remonta darbu veikšanai.

(4) Pakalpojumu sniedzējam ir tiesības šā pantā otrajā daļā minēto saskaņošanas procedūru aizstāt ar nekustamā īpašuma objekta īpašnieka informēšanu, ja ir iestājies vismaz viens no šādiem nosacījumiem:

1) centralizētas ūdensapgādes un kanalizācijas sistēmas vai tās daļas (turpmāk – ūdenssaimniecības objekts) ierīkošana paredzēta vietējās pašvaldības teritorijas plānojumā vai detālplānojumā;

2) ūdenssaimniecības objekts tiek ierīkots sarkano līniju, publiski lietojamu ielu vai tāda ceļa robežās, kam nav noteiktas sarkanās līnijas, vai esošās aizsargjoslas robežās;

3) vietējā pašvaldība atzinusi, ka sabiedrības interesēs jauna ūdenssaimniecības objekta ierīkošana vai esošā objekta vai tā daļas izmantošana nav iespējama bez šīs zemes izmantošanas;

4) ūdenssaimniecības objekts tiek ierīkots esošajā ūdenssaimniecības objekta aizsargjoslā, un pēc tā ierīkošanas aizsargjoslas platums palielinās ne vairāk kā par 10%, ievērojot, ka šajā punktā noteiktajā kārtībā aizsargjoslu var palielināt ne vairāk kā vienu reizi.

(5) Gadījumā, ja tiek ierīkoti vai paplašināti ūdenssaimniecības objekti uz zemes, kas ir daudzdzīvokļu mājas dzīvokļu īpašnieku kopīpašums, šāda ierīkošana vai paplašināšana saskaņojama ar daudzdzīvokļu mājas dzīvokļu īpašniekiem, kuri pārstāv vairāk nekā pusi no visiem dzīvokļu īpašumiem.

(6) Pakalpojumu sniedzējs atlīdzina zemes īpašniekam par zemes lietošanas tiesību ierobežošanu, ja:

1) īpašumu izmanto ūdenssaimniecības objekta ierīkošanai;

2) veicot objekta rekonstrukciju, palielinās zemes platība, ko aizņem ūdenssaimniecības objekts vai aizsargjosla gar vai ap šo objektu.

**14.pants. Maksa zemes īpašniekam**

Pakalpojumu sniedzējs uz rakstveida vienošanās pamata zemes īpašniekam izmaksā vienreizēju samaksu saskaņā ar šā likuma prasībām, ja rekonstrukcijas rezultātā palielinās ūdenssaimniecības objekta vai arī ap vai gar šo objektu noteiktās aizsargjoslas aizņemtā zemes platība. Zemes īpašnieks nevar liegt pakalpojumu sniedzējam šajā likumā noteikto darbu veikšanu. Ja puses nevar vienoties par zemes īpašniekam izmaksājamo vienreizējo samaksu, jautājums par šo samaksu risināms tiesas ceļā.

**15.pants. Zemes īpašnieka pienākumi**

Zemes īpašnieks:

1) bez saskaņošanas ar pakalpojumu sniedzēju neveic tādas darbības, kas apgrūtina ūdensapgādes un kanalizācijas pakalpojumu saņemšanu pakalpojumu lietotājam vai blakus lietotājam, vai var pasliktināt ūdenssaimniecības objekta tehnisko stāvokli;

2) neveic darbības, kas varētu kavēt pakalpojumu sniedzēju veikt nekustamā īpašuma objektā esošo ūdenssaimniecības sistēmas daļu objektu rekonstrukciju, renovāciju vai ekspluatāciju;

3) pēc ekonomiskā pamatojuma izstrādes un pakalpojumu sniedzēja piekrišanas par saviem līdzekļiem var veikt esošo ūdenssaimniecības objektu pārvietošanu;

4) nodrošina iespēju pakalpojumu sniedzējam piekļūt pie attiecīgajā nekustamā īpašumā, arī liegumzonā, slēgtā teritorijā vai ēkā esošajiem ūdenssaimniecības objektiem, lai veiktu šo objektu rekonstrukciju, renovāciju vai ar to ekspluatāciju saistītus darbus, kā arī lai veiktu jebkādas citas darbības ūdenssaimniecības pakalpojumu nodrošināšanai. Par remonta vai citu darbu nepieciešamību nekustamā īpašuma objekta īpašnieku brīdina vismaz trīs dienas pirms šo darbu uzsākšanas, bet avārijas gadījumā tās seku novēršanu pieļaujams uzsākt bez īpašnieka iepriekšējas brīdināšanas, ja to nav iespējams izdarīt.

**Pārejas noteikumi**

1. Ministru kabinets sešu mēnešu laikā no šā likuma spēkā stāšanās dienas izdod šā likuma 8.pantā minētos noteikumus.

2. Valsts vides dienests līdz 2014.gada 1.jūlijam izveido šā likuma 9.panta otrajā daļā minēto Reģistru.

3. Šā likuma 11.panta pirmās daļas 5.punktā minēto ūdenssaimniecības pakalpojumu komercuzskaites mēraparāta uzstādīšanas termiņš nepārsniedz četrus gadus pēc šā likuma spēkā stāšanās dienas. Komercuzskaites mērierīces verificēšanas periodam beidzoties, jaunu ierīci ierīko pakalpojumu sniedzējs.

4. Šā likuma 11.panta pirmās daļas 6.punkta prasības attiecas uz visiem ūdenssaimniecības projektiem, kuri tiks uzsākti pēc šā likuma stāšanās spēkā.

5. Šā likuma 10.panta piektās daļas prasības stājās spēkā ar šā likuma spēkā stāšanas dienu.

6. Ja komersantam, kura sniegto ūdenssaimniecības pakalpojumu apjoms vismaz vienā ūdenssaimniecības pakalpojumu veidā pārsniedz 100 000 m3 gadā, ir izsniegta licence ūdenssaimniecības pakalpojumu sniegšanai, kas ir spēkā šā likuma spēkā stāšanās brīdī, šā likuma 6.panta 2.punktā minētais reģistrācijas paziņojums Regulatoram nav jāiesniedz. Šādus komersantus Regulators pēc savas iniciatīvas reģistrē attiecīgajā reģistrā.

7. Līdz šā likuma spēkā stāšanās dienai noslēgtie pakalpojumu līgumi starp pakalpojumu sniedzēju un pakalpojumu lietotāju ir spēkā līdz līgumā noteiktajam beigu termiņam, ja pašvaldība nav noteikusi citu termiņu saistošajos noteikumos.

Iesniedzējs:

Vides aizsardzības un

reģionālās attīstības ministrs E.Sprūdžs

Vīza:

Valsts sekretārs A.Antonovs

07.06.2013, 11:26

3128

J.Spiridonovs

67026583, Jurijs.Spiridonovs@varam.gov.lv

T.Jansone

67026561, Tatjana.Jansone@vidm.gov.lv