**Likuma „Ūdenssaimniecības pakalpojumu likums”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | **Vides aizsardzības un reģionālās attīstības ministrijas iniciatīva (turpmāk - VARAM) ar mērķi noteikt vienotas prasības un nosacījumus ūdensapgādes un kanalizācijas (turpmāk - ūdenssaimniecības) pakalpojumu sniegšanai un lietošanai, tai skaitā, pakalpojumu sniedzēju un pakalpojumu lietotāju pienākumus un tiesības savstarpējo attiecību kontekstā, valsts un pašvaldību kompetenci ūdenssaimniecības pakalpojumu regulēšanā, kā arī** **instrumentus iedzīvotāju pieslēgumu ūdenssaimniecības sistēmām veicināšanai.** |
| 2. | Pašreizējā situācija un problēmas | Pašlaik Latvijā nav noteiktas vienotas prasības un nosacījumi ūdenssaimniecības pakalpojumu sniegšanai un lietošanai. Līdz ar likuma ”Par pašvaldībām” stāšanos spēkā šī nozare ir nodota pašvaldībām. Saskaņā ar minētā likuma 15.panta 1.punktu viena no pašvaldības autonomām funkcijām ir organizēt iedzīvotājiem komunālos pakalpojumus, tajā skaitā ūdensapgādi un kanalizāciju, notekūdeņu savākšanu, novadīšanu un attīrīšanu neatkarīgi no tā, kā īpašumā atrodas dzīvojamais fonds. Pašvaldības pienākums organizēt, atbildēt un finansēt ūdensapgādi un kanalizāciju, notekūdeņu savākšanu, novadīšanu un attīrīšanu, attiecas uz iedzīvotājiem, un šī pienākuma izpilde pašvaldībai ir jānodrošina tajās ēkās, kas attiecīgās pašvaldības teritorijā veido tikai dzīvojamo fondu. Nedzīvojamā fonda nodrošināšana ar minētajiem pakalpojumiem ir uzskatāma par pašvaldības autonomo funkciju, kas tiek īstenota kā brīvprātīgā iniciatīva; valsts šīs funkcijas izpildē ir iesaistīta tikai netieši. Likums ”Par pašvaldībām” nenosaka veidu, kā pašvaldība nodrošina likumā noteiktās autonomās funkcijas izpildi.  Līdz ar to pašvaldība var izvēlēties vai pati sniegs minētos pakalpojumus, vai arī šos pakalpojumus sniegs pašvaldības iestāde vai komersants.  Minētā likuma 7.pantā ir noteikts, ka pašvaldību autonomās funkcijas pildāmas kārtībā, kāda paredzēta attiecīgo jomu regulējošajos tiesību aktos. Pašlaik nav šāda visaptverošā regulējuma ūdenssaimniecības nozarei. Katra pašvaldība, pamatojoties uz likumā „Par pašvaldībām” doto deleģējumu, izdod savus saistošos noteikumus ūdenssaimniecības jautājumu risināšanai, lai īstenotu minēto pašvaldības autonomo funkciju, bet tajos nav vienotas izpratnes par vairākiem jautājumiem ūdenssaimniecības pakalpojumu regulēšanā. Savukārt citiem likuma „Par pašvaldībām” 15.panta pirmās daļas 1.punktā noteiktajiem komunālo pakalpojumu veidiem, kurus ir jānodrošina pašvaldībām, veicot savas autonomās funkcijas – siltumapgādei un sadzīves atkritumu apsaimniekošanai – ir savi speciālie likumi – Enerģētikas likums un Atkritumu apsaimniekošanas likums. **VARAM uzskata, ka ūdenssaimniecības pakalpojumu sniegšanas un lietošanas kārtība arī jānosaka vienā vienotā nozari regulējošā tiesību aktā. Šo viedokli atbalsta Sabiedrisko pakalpojumu regulēšanas komisija (turpmāk – Regulators), Lielo pilsētu asociācija un Ūdensapgādes un kanalizācijas uzņēmumu asociācija.**  Ir apzinātas **šādas galvenās problēmas** ūdenssaimniecības pakalpojumu jomā, kuru risināšanai ir nepieciešams vienotais regulējums:  1. Atbilstoši likumā „Par pašvaldībām” noteiktajam, saistošo noteikumu izdošanas pilnvarojumam pašvaldības dome ir tiesīga izdot saistošus noteikumus tikai par pašvaldības inženierkomunikāciju aizsardzību, paredzot administratīvo atbildību par to pārkāpšanu. Taču pašvaldības dome nav pilnvarota izdot saistošus noteikumus, kas noteiktu prasības ūdenssaimniecības pakalpojumu sniegšanai un lietošanai (tai skaitā decentralizēto kanalizācijas pakalpojumu sniegšanai, uzskaitei un lietošanai) pašvaldības administratīvajā teritorijā, kā arī administratīvo atbildību par šo prasību pārkāpšanu. Lai nodrošinātu pakalpojuma sniegšanu atbilstoši pašvaldības administratīvās teritorijas ūdenssaimniecības attīstības tehniski ekonomiskajā pamatojumā noteiktajiem pieņēmumiem un attīstības prognozēm, ir nepieciešams deleģēt pašvaldībām lielākas tiesības, nekā ir noteikts likumā „Par pašvaldībām”. Piemēram, radīt iespēju izdot noteikumus ar prasībām ūdenssaimniecības pakalpojumu sniegšanai un lietošanai.  2. Pašlaik, piesaistot 2007.-2013. gada ES finanšu plānošanas perioda līdzekļus, daudzas pašvaldības aktīvi būvē ūdenssaimniecības sistēmas. Ir redzams, ka pastāv reāla problēma ar pieslēgumiem pašvaldību izbūvētajiem vai renovētajiem ūdensvadu un kanalizācijas tīkliem. Ja netiks sakārtots normatīvais regulējums attiecībā uz pasākumiem pieslēgumu veicināšanai, īstenoto projektu rezultātā ūdenssaimniecības komersantiem būs jāuztur ūdenssaimniecības sistēma, kuras jauda izrādīsies ievērojami lielāka par faktiskajiem sniegtā pakalpojuma apjomiem. Šādas sistēmas uzturēšanas izdevumi būs jāsedz esošajiem pakalpojumu lietotājiem (palielinot tarifus).  3. Sabiedriskos pakalpojumus ūdenssaimniecības nozarē sniedz un lietotājs tos izmanto saskaņā ar sabiedrisko pakalpojumu sniedzēja un lietotāja noslēgtu līgumu. Spēkā esošais regulējums nenosaka prasības šādiem līgumiem un tāpēc to saturs un līguma nosacījumi dažādās pašvaldībās ievērojami atšķiras, kas var ietekmēt pakalpojuma sniegšanas kvalitāti un maksu par pakalpojumiem.  4. Aktuāli ir definēt ūdenssaimniecības pakalpojumu sniedzēja un lietotāja piederības robežu. Šobrīd par piederības robežu uzskata ielas sarkano līniju, mājas sienu, ūdens mērītāja aku, īpašuma robežu u.tml. Bet ūdenssaimniecības sistēma ir vienota un tajā ietilpst gan ūdenssaimniecības pakalpojumu sniedzēja, gan pakalpojumu lietotāja īpašumā, lietošanā vai valdījumā esošās ūdensapgādes un kanalizācijas sistēmas. Sistēma ir komplicēta un, lai tā darbotos, jābūt skaidri definētai piederības robežai, līdz kurai atbildība par sistēmas uzturēšanu ir pakalpojuma sniedzējam un pēc kuras sākas pakalpojumu lietotāja atbildība.  4. Pēdējos gados tarifu straujo pieaugumu ūdenssaimniecības nozarē ietekmē tas, ka gan esošie, gan jaunie pakalpojumu lietotāji var norēķināties par saņemtajiem pakalpojumiem, neizmantojot skaitītājus. Norēķini šādos gadījumos notiek pēc atšķirīgām, attiecīgajās pašvaldībās noteiktām patēriņa normām un bieži neatbilst faktiskajam patēriņam. Tas, savukārt, būtiski palielina ūdenssaimniecības pakalpojumu sniedzēja uzskaitītos ūdens zudumus tīklos un ar tiem saistītos izdevumus, kas tiek iekļauti tarifos, radot nevienlīdzīgu attieksmi pret lietotājiem. Līdz ar to ir nepieciešams tiesiskais regulējums, kas nosaka, ka norēķinus par ūdenssaimniecības pakalpojumiem veic, pamatojoties uz komercuzskaites mēraparāta rādījumiem, kas uzskaita no pakalpojumu sniedzēja saņemto kopējo ūdens patēriņu.  5. Atsevišķās apdzīvotajās vietās ir vēsturiski izbūvēti ūdenssaimniecības tīkli, (piemērām, rūpnīcas teritorijai piegulošajās teritorijās izbūvēto dzīvojamo māju ūdensapgādes un kanalizācijas tīkli), kuri privatizācijas rezultātā šobrīd nevienam nepieder (bezīpašnieka tīkli). Tā kā pa šiem tīkliem tiek nodrošināta pakalpojuma sniegšana māju iedzīvotājiem, tiem jābūt pakalpojuma sniedzēja īpašumā, valdījumā vai lietošanā, bet tos pakalpojumu sniedzējam var nodot tikai pašvaldība.  6. Pašlaik ūdenssaimniecības nozares komersanti, kuru sniegto ūdenssaimniecības pakalpojumu apjoms ir mazāks nekā 100 000 m3 gadā, vairumā gadījumu nodrošina pakalpojumus mazam lietotāju skaitam nelielās teritorijās. Papildus sabiedrisko pakalpojumu sniegšanai ūdenssaimniecības nozarē šādi komersanti veic arī cita veida saimniecisko darbību. Lielāko daļu no iegūtā ūdens tie patērē savām vajadzībām pamatdarbības tehnoloģisko procesu nodrošināšanai, pārdodot tuvumā esošiem lietotājiem atlikušo ūdeni vai arī pieņemot no tiem notekūdeņus attīrīšanai. Šādā situācijā tarifu noteikšana saskaņā ar likumā „Par sabiedrisko pakalpojumu regulatoriem” noteikto kārtību mazajiem ūdenssaimniecības nozares komersantiem ir papildu administratīvais slogs, jo Regulatoram ir jāievēro vienlīdzības princips gan attiecībā pret komersantiem ar mazu sniedzamo sabiedrisko pakalpojumu apjomu, gan pret komersantiem, kuru sniegto pakalpojumu apjoms ir liels. Piemēram, ikvienam komersantam, neatkarīgi no sniegto pakalpojumu apjoma, jānodala sabiedriskā pakalpojuma finanšu uzskaite no pārējās, neregulētās darbības finanšu uzskaites. Tarifu projekts jāgatavo saskaņā ar Regulatora noteikto metodiku un jāveido izmaksu attiecināšanas modelis. Iesniedzot tarifu projektu, jāgatavo visi tarifu izmaksas pamatojošie dokumenti, jārēķinās ar Regulatora padomes sēžu apmeklējumiem Rīgā. Tādējādi palielinās pasta un sakaru izdevumi (pie sniegto pakalpojumu maziem apjomiem tarifa projekta publikācijas izmaksas var sastādīt būtisku tarifu veidojošo izmaksu daļu). Tarifa projektu izskatīšana un Regulatora lēmuma pieņemšana var aizņemt pat vairākus mēnešus, negatīvi ietekmējot naudas plūsmu komersantiem ar mazu sniedzamo pakalpojumu apjomu. Praksē mazajiem komersantiem trūkst kapacitātes visa minētā kvalitatīvai paveikšanai. Lai to kvalitatīvi paveiktu jānolīgst konsultanti, jāpalielina administrācija, kā rezultātā rodas jauni papildus izdevumi, kurus jāsedz pakalpojumu lietotājiem. Pieaugot administratīvajam slogam, ko nākas kompensēt ar izmaksu iekļaušanu ūdenssaimniecības pakalpojumu tarifā, tiek panākts ūdenssaimniecības pakalpojumu lietotāju interesēm pretējs efekts, un uz tarifu attiecināmās izmaksas pieaug. Tāpēc, līdzīgi kā cita regulējamā sabiedriskā pakalpojuma – siltumenerģijas apgādes – gadījumā, ir nepieciešams noteikt minimālo sniegto ūdenssaimniecības pakalpojumu apjomu, kas nav regulējams. Tādējādi pašvaldības tiks mudinātas, organizējot ūdenssaimniecības pakalpojumu sniegšanu to teritorijā, samazināt pakalpojumu sniedzēju skaitu un mazo ūdenssaimniecības nozares komersantu darbības zonas pievienot lielāku komersantu darbības zonām, tādā veidā optimizējot pakalpojumu sniegšanas izmaksas vienā teritorijā un uzlabojot sniegto pakalpojumu kvalitāti.  7.Pēdējā laikā aktualizējies jautājums par daudzdzīvokļu dzīvojamo māju īpašnieku norēķiniem par saņemtajiem ūdensapgādes un kanalizācijas pakalpojumiem, kuri saskaņā ar normatīvajos aktos noteikto kārtību tiek veikti ar dzīvojamās mājas pārvaldnieka starpniecību. Arvien biežāk ūdenssaimniecības pakalpojumu sniedzēji sastopas ar gadījumiem, kad dzīvojamās mājas pārvaldnieks no iedzīvotājiem iekasētos maksājumus par sniegtajiem ūdensapgādes pakalpojumiem novirza citu komunālo pakalpojumu apmaksai vai tādu savu saistību nokārtošanai, kuri nav saistīti ar dzīvojamās mājas pārvaldīšanu, kā rezultātā gan dzīvojamās mājas īpašniekiem, gan ūdenssaimniecības pakalpojumu sniedzējiem rodas zaudējumi. Tā kā līdz šim ar dzīvojamās mājas pārvaldīšanu saistītajos normatīvajos aktos nav noteikta prasība, kas aizliegtu pārvaldniekiem brīvi rīkoties ar naudas līdzekļiem, kuri ir saņemti no iedzīvotājiem par dzīvojamai mājai sniegtajiem ūdenssaimniecības pakalpojumiem, nepieciešams minēto jautājumu noregulēt nozares speciālajā normatīvajā aktā. |
| 3. | Saistītie politikas ietekmes novērtējumi un pētījumi | Nav attiecināms |
| 4. | Tiesiskā regulējuma mērķis un būtība | Izstrādātais likumprojekts risina vairākus būtiskus jautājumus, kas ir aktuāli gan pakalpojumu sniedzējiem, gan katrai pašvaldībai, īstenojot pašvaldības autonomās funkcijas komunālo pakalpojumu jomā. **Likumprojekts nosaka:**  -terminus, lai vienādotu pakalpojumu sniedzēju un lietotāju izpratni par ūdenssaimniecības pakalpojumiem, ūdenssaimniecības sistēmām un atbildības robežām;  - ūdenssaimniecības pakalpojumu regulēšanas vispārīgo kārtību un deleģējumu Ministru kabinetam noteikt konkrētas prasības ūdenssaimniecības pakalpojumu sniegšanas un lietošanas kārtībai, tai skaitā, gadījumus, kad pakalpojumu sniedzējs var pārtraukt ūdenssaimniecības pakalpojumu sniegšanu atsevišķiem pakalpojumu lietotājiem;  - valsts un pašvaldību kompetenci ūdenssaimniecības pakalpojumu regulēšanā, tai skaitā deleģējumu Ministru kabineta noteikumu un pašvaldību saistošo noteikumu izdošanai;  - ūdenssaimniecības pakalpojumu sniedzēja un lietotāja pienākumus un tiesības pakalpojumu sniegšanā un lietošanā;  - nekustamā īpašuma objekta lietošanas tiesību aprobežojumus centralizēto ūdenssaimniecības sistēmu ierīkošanas gadījumā un deleģējumu Ministru kabinetam izdot noteikumus par kompensāciju aprēķināšanas un izmaksāšanas kārtību par nekustamā īpašuma lietošanas tiesību aprobežošanu sakarā ar pakalpojumu sniedzēja objektu atrašanos tajos.  Likumprojektā noteikts, ka pašvaldības ar saistošajiem noteikumiem, citā starpā, nosaka prasības ūdenssaimniecības pakalpojumu sniegšanai un saņemšanai, arī nosacījumus, pie kādiem ūdenssaimniecības pakalpojumu lietotāji pieslēdzas pie centralizētām ūdensapgādes un kanalizācijas sistēmām. Lai nodrošinātu vienotu pieeju un praksi visās pašvaldībās, VARAM izstrādās ieteikumus, kā pašvaldībām sagatavot saistošos noteikumus par ūdenssaimniecības pakalpojumu sniegšanas kārtību to administratīvajā teritorijā. Tas dos iespēju noteikt, ka lietotājiem noteiktos gadījumos ir pienākums pieslēgties, piemēram, pie jauniem vai renovētiem kanalizācijas tīkliem, kas ievērojami samazinātu neattīrītu notekūdeņu nonākšanu apkārtējā vidē. Vienlaikus ņemts vērā, ka šāda pieslēgšanās ir saistīta ar būtiskiem izdevumiem (projekta izstrādei, izbūves darbiem), kurus daudzi lietotāji nespēj apmaksāt īsā laikā. Tāpēc likumprojekts nosaka, ka pakalpojuma sniedzēja veiktos darbus, kas nodrošina pieslēgumu, pakalpojuma lietotājs var apmaksāt pa daļām, atbilstoši pušu vienošanās nosacījumiem. Likumprojektā ir ietverts deleģējums Ministru kabinetam noteikt citus pieslēgumus veicinošus pasākumus. Tas ļaus palielināt pakalpojumu sniedzēju ieņēmumus par sniegtajiem pakalpojumiem, samazinot iespējamo papildu izmaksu slogu esošajiem attiecīgo pakalpojumu izmantotājiem.  Ūdenssaimniecības pakalpojumu sniedzēja un pakalpojumu lietotāja atbildība par ūdensapgādes un kanalizācijas sistēmu ekspluatāciju un uzturēšanu ir noteikta līdz likumprojektā definētai piederības robežai - robežai starp pakalpojumu sniedzēja īpašumā, lietošanā vai valdījumā esošajām centralizētajām ūdensapgādes un kanalizācijas sistēmām un pakalpojumu lietotāja īpašumā vai valdījumā esošajām ūdensapgādes un kanalizācijas sistēmām.  Lai novērstu ar pakalpojumu sniedzēja piegādātā, bet neuzskaitītā ūdens daudzuma saistīto izdevumu iekļaušanu tarifos, likumprojektā noteikts, ka pakalpojumu sniedzējs veic sniegto pakalpojumu uzskaiti un aprēķina samaksu pakalpojumu lietotājam par ūdensapgādes un notekūdeņu savākšanas un attīrīšanas pakalpojumu atbilstoši komercuzskaites mēraparāta rādījumiem. Likumprojektā ir ietverts deleģējums Ministru kabinetam noteikt kārtību, kādā pakalpojumu lietotāji norēķinās par saņemtajiem pakalpojumiem pēc komercuzskaites mēraparāta rādījumiem. Likumprojekta pārējas noteikumi paredz, ka komercuzskaites mēraparāta uzstādīšanas termiņš nepārsniedz četrus gadus pēc šī likuma spēkā stāšanās dienas. Ja pakalpojumu lietotājs līdz likuma spēkā stāšanas dienai jau ir nodrošinājis komercuzskaites mēraparāta uzstādīšanu, tā verificēšanas periodam beidzoties, jaunu ierīci ierīko pakalpojumu sniedzējs.  Lai nodrošinātu bezīpašnieka ūdenssaimniecības tīklu ekspluatāciju, likumprojekts nosaka, ka bezīpašnieka ūdensapgādes un kanalizācijas tīkli, kuri ir nepieciešami pašvaldībai tās teritorijā dzīvojošo fizisko personu un atrodošos juridisko personu nodrošināšanai ar ūdensapgādes un kanalizācijas pakalpojumiem un atbilstoši Civillikuma 416. un 417.pantam ir piekritīgi valstij, kļūst par attiecīgās pašvaldības īpašumu, ja šīs pašvaldības dome par to pieņem lēmumu.  Likumprojekts paredz, ka gadījumā, ja ūdenssaimniecības pakalpojumu lietotāji ir daudzdzīvokļu dzīvojamās mājas īpašnieki, norēķini par sniegtajiem ūdenssaimniecības pakalpojumiem notiek, izmantojot speciālu šim mērķim atvērtu kontu, kurā ieskaitītos naudas līdzekļus kā trešās personas mantu ir tiesības izmantot tikai norēķiniem ar pakalpojumu sniedzēju. Ar šo tiesību normu tiks nodrošināts, ka iedzīvotāju veiktie maksājumi par dzīvojamai mājai sniegtajiem ūdenssaimniecības pakalpojumiem nonāks ūdenssaimniecības pakalpojumu sniedzēja kontā, tai skaitā, pārvaldnieka maksātnespējas gadījumā, lai pakalpojumu sniedzēji varētu nodrošināt kvalitatīvu ūdenssaimniecības sistēmu uzturēšanu.  Likumprojektā ir noteikti starp sabiedrisko pakalpojumu sniedzēju un pakalpojumu lietotāju slēdzamā līguma pamatnosacījumi, tai skaitā, noteikts, ka līgumā jānosaka arī norēķinu kārtība par izdevumiem, kuri komersantam radušies pašvaldības doto uzdevumu dēļ un ir saistīti ar neuzskaitītu patērētā ūdens daudzumu. Šādu uzdevumu piemēri ir ūdens patēriņš strūklaku darbībai, sabiedrisko parku un dārzu laistīšanai, brīvkrānu uzturēšanai, ugunsdzēsības vajadzībām u.t.t.  Likumprojekts nosaka minimālo slieksni sabiedrisko ūdenssaimniecības pakalpojumu sniegšanas regulēšanai visos ūdenssaimniecības pakalpojumu veidos, kas ir noteikti normatīvajā aktā par regulējamiem sabiedrisko pakalpojumu veidiem. Tas nosaka, ka regulējums nepieciešams tikai gadījumos, ja komersanta sniegto ūdenssaimniecības pakalpojumu apjoms vismaz vienā veidā pārsniedz 100 000 m3 gadā. Taādējādi tiks samazināts administratīvais slogs komersantiem, kuri sniedz nelielus ūdenssaimniecības pakalpojumus, jo viņi netiks pakļauti regulēšanai atbilstoši likuma „Par sabiedrisko pakalpojumu regulatoriem” prasībām. Arī pašvaldību lēmumi par ūdenssaimniecības pakalpojumiem un maksu par to tiks pieņemti operatīvāk.  Likumprojekts nosaka, ka pašvaldība, nosakot maksu par sniegtajiem ūdenssaimniecības pakalpojumiem, piemēro likumā „Par sabiedrisko pakalpojumu regulatoriem” noteiktos sabiedrisko pakalpojumu regulēšanas pamatprincipus, līdz ar to maksas noteikšanā var vadīties pēc Regulatora ūdenssaimniecības pakalpojumu tarifu aprēķināšanas metodikas, kas detalizēti aptver jautājumus par izmaksu sastāvu, maksas aprēķināšanas kārtību, Eiropas līdzfinansēto projektu rezultātā izveidoto pamatlīdzekļu amortizāciju, kredītlīdzekļu un nodokļu iekļaušanu. |
| 5. | Projekta izstrādē iesaistītās institūcijas | Sabiedrisko pakalpojumu regulēšanas komisija, Konkurences padome, Latvijas pašvaldību savienība (turpmāk –LPS), Ūdensapgādes un kanalizācijas uzņēmumu asociācija un tās locekļi. |
| 6. | Iemesli, kādēļ netika nodrošināta sabiedrības līdzdalība | Nav attiecināms |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Komersanti un pašvaldības, kuras sniedz ūdenssaimniecības pakalpojumus ūdensapgādes un kanalizācijas jomā |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Tiesiskais regulējums neuzliek saistības citām sabiedrības grupām. |
| 3. | Tiesiskā regulējuma finansiālā ietekme | Nav |
| 4. | Tiesiskā regulējuma nefinansiālā ietekme | Ar likumprojektu tiks noteiktas vienotas prasības un nosacījumi arī ūdenssaimniecības pakalpojumu sniegšanai un lietošanai, līdzīgi kā citiem likuma „Par pašvaldībām” 15.panta pirmās daļas 1.punktā noteiktajiem komunālo pakalpojumu veidiem, kurus ir jānodrošina pašvaldībām, veicot savas autonomās funkcijas. |
| 5. | Administratīvās procedūras raksturojums | Noteikumu projekts neietekmē administratīvās procedūras. |
| 6. | Administratīvo izmaksu monetārs novērtējums | Ar likumprojektu netiek grozīts vai aizstāts tiesību akts, kam pēc Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” ir novērtētas administratīvās izmaksas (naudas izteiksmē). |
| 7. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Nav attiecināms. |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Sešu mēnešu laikā no šā likuma spēkā stāšanās dienas Ministru kabinets izdod šādus noteikumus:  1.Ministru kabinets nosaka ūdenssaimniecības pakalpojumu sniegšanas un lietošanas kārtību, tai skaitā gadījumus, kādos pakalpojumu sniedzējs var pārtraukt ūdenssaimniecības pakalpojumu sniegšanu atsevišķiem pakalpojumu lietotājiem.  2. Ministru kabinets nosaka kārtību, kādā pakalpojumu lietotāji norēķinās par saņemtajiem pakalpojumiem pēc komercuzskaites mēraparāta, kas uzskaita kopējo ūdens patēriņu un kompensācijas aprēķināšanas kārtību par sabiedrisko ūdenssaimniecības pakalpojumu lietošanas pārkāpumiem.  3. Ministru kabinets nosaka kompensāciju aprēķināšanas un izmaksāšanas kārtību par nekustamā īpašuma lietošanas tiesību aprobežošanu sakarā ar pakalpojumu sniedzēja objektu atrašanos tajos.  4. Ministru kabinets nosaka norēķinu kārtību starp pakalpojumu sniedzēju un pakalpojumu lietotāju par ūdenssaimniecības pakalpojumiem, ja ūdenssaimniecības pakalpojumus nodrošina pašvaldība, tās iestāde vai atbilstoši normatīvajiem aktiem par publisko iepirkumu izvēlēts komersants.  5. Ministru kabinets nosaka kārtību, kādā par privāto investoru līdzekļu izbūvētu ūdensapgādes vai kanalizācijas sistēmu, kas nepieciešama sabiedrisko ūdenssaimniecības pakalpojumu sniegšanai, pārņem komersanta vai pašvaldības īpašumā.  Minēto Ministru kabineta noteikumu izstrādi nodrošinās VARAM |
| 2. | Cita informācija | Nav |

**Anotācijas V. sadaļa – projekts šo jomu neskar.**

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Sabiedrības informēšana par projekta izstrādes uzsākšanu | Likumprojekta izstrādē piedalījās darba grupa, kurā ir iekļauti pārstāvji no iesaistītajām ministrijām un nevalstiskajām organizācijām, kuras pārstāv tos komersantus, kas sniedz pakalpojumus ūdenssaimniecības jomā.  Likumprojekts pēc izsludināšanas Valsts sekretāru sanāksmē tiks ievietots Vides aizsardzības un reģionālās attīstības ministrijas tīmekļa vietnē: www.varam.gov.lv |
| 2. | Sabiedrības līdzdalība projekta izstrādē | Likumprojekta izstrādē piedalījās darba grupa, kurā ir iekļauti pārstāvji no iesaistītajām ministrijām, LPS un nevalstiskajām organizācijām, kuras pārstāv komersantus, kas sniedz pakalpojumus ūdenssaimniecības jomā  Projekts pēc izsludināšanas Valsts sekretāru sanāksmē tiks ievietots Vides aizsardzības un reģionālās attīstības ministrijas tīmekļa vietnē: www.varam.gov.lv |
| 3. | Sabiedrības līdzdalības rezultāti | Darba grupas pārstāvji kopumā atbalsta likumprojektu. |
| 4. | Saeimas un ekspertu līdzdalība | Likumprojekts šo jomu neskar. |
| 5. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā “Latvijas Vēstnesis”, kā arī ievietojot to bezmaksas normatīvo aktu datu bāzē [www.likumi.lv](http://www.likumi.lv). |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Pašvaldības, kuras sniedz ūdenssaimniecības pakalpojumus ūdensapgādes un kanalizācijas jomā, VARAM (normatīvo aktu izstrādē). |
| 2. | Projekta izpildes ietekme uz pārvaldes funkcijām | Projekts šo jomu neskar.  Noteikumu projekts nemaina iesaistīto institūciju kompetenci un funkcijas. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar.  Jaunas institūcijas veidošana nav paredzēta. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar.  Esošu institūciju likvidācija nav paredzēta. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar.  Esošu institūciju reorganizācija nav paredzēta. |
| 6. | Cita informācija | Nav |

**Iesniedzējs:**

Vides aizsardzības un reģionālās attīstības ministrs E.Sprūdžs

**Vīza:**

Valsts sekretārs A.Antonovs

07.06.2013.;13:07

2688

J.Spiridonovs, 67026583, Jurijs.Spiridonovs@varam.gov.lv

T.Jansone, 67026561, Tatjana.Jansone@varam.gov.lv